CELEX: 62013TN0202
Language: fi
Date: 2013-04-09 00:00:00
Title: Asia T-202/13: Kanne 9.4.2013 — Group’Hygiène v. komissio

15.6.2013   
            
            
               FI
            
            
               Euroopan unionin virallinen lehti
            
            
               C 171/33
            
         Kanne 9.4.2013 — Group’Hygiène v. komissio
   (Asia T-202/13)
   2013/C 171/62
   Oikeudenkäyntikieli: ranska
   
      Asianosaiset
   
   
      Kantaja: Group’Hygiène (Pariisi, Ranska) (edustajat: asianajajat J.-M. Leprêtre ja N. Chahid-Nouraï)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan SEUT 263 artiklan nojalla välittömin vaikutuksin pakkauksista ja pakkausjätteistä annetun Euroopan parlamentin ja neuvoston direktiivin 94/62/EY liitteen I muuttamisesta 7.2.2013 annetun komission direktiivin 2013/2/EU siltä osin kuin siinä lisätään hylsyt, teolliseen käyttöön tarkoitettuja hylsyjä lukuun ottamatta, pakkauksia koskevaan esimerkkiluetteloon
            
         
               —
            
            
               velvoittamaan Euroopan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kuuteen kanneperusteeseen.
   
               1)
            
            
               Ensimmäinen kanneperuste, joka perustuu komission toimivallan puuttumiseen, koska komissio ei voinut täytäntöönpanovaltansa perusteella muuttaa perussäännöstön keskeisiä osia. Koska direktiivillä 2013/2/EU (1) laajennettiin pakkausten määritelmää koskemaan tuotteita, joita direktiivi 94/62/EY (2) ei koske, direktiivi 2013/2/EU annettiin ilman toimivaltaa.
            
         
               2)
            
            
               Toinen kanneperuste, joka perustuu SEUT 296 artiklan ja perusteluvelvollisuutta koskevien unionin oikeuden yleisien periaatteiden noudattamatta jättämiseen, koska direktiivissä 2013/2/EU ei esitetä syitä, joiden vuoksi vain tietyt hylsyt ovat pakkauksia. Kantaja väittää, että toimen perustelut olivat erityisen tarpeellisia sen vuoksi, että riidanalainen toimi merkitsee kannan muuttamista Euroopan unionin elinten aikaisempiin asiaa koskeviin kantoihin nähden.
            
         
               3)
            
            
               Kolmas kanneperuste, joka perustuu direktiivin 94/62/EY noudattamatta jättämiseen, koska on selvää, että hylsyjä ei voida luokitella pakkauksiksi, sillä hylsy on pelkästään tuotteen sisäinen osa eikä se vastaa direktiivissä 94/62/EY hyväksyttyä pakkauksen oikeudellista määritelmää.
            
         
               4)
            
            
               Neljäs kanneperuste, joka perustuu yhdenvertaisen kohtelun periaatteen noudattamatta jättämiseen, koska direktiivissä 2013/2/EU kohdellaan toisiinsa rinnastettavia tapauksia eri tavalla, sillä direktiivissä ei luokitella teolliseen käyttöön tarkoitettuja hylsyjä pakkauksiksi, vaikka teolliseen käyttöön tarkoitetut hylsyt ja hylsyt, joita ei ole tarkoitettu teolliseen käyttöön, ovat objektiivisesti arvioituna rinnastettavissa toisiinsa, ja koska tuotteet, joiden ominaisuudet ovat samankaltaisia kuin hylsyjen ominaisuudet, on jätetty pakkausten ryhmän ulkopuolelle.
            
         
               5)
            
            
               Viides kanneperuste, joka perustuu oikeusvarmuuden periaatteen ja luottamuksensuojan periaatteen noudattamatta jättämiseen, koska direktiivissä 2013/2/EU kyseenalaistetaan äkillisesti unionin lainsäätäjän ratkaisu, jonka mukaan hylsyt eivät ole direktiivissä 94/62/EY tarkoitettuja pakkauksia, eikä määrätä siirtymätoimenpiteistä.
            
         
               6)
            
            
               Kuudes kanneperuste, joka perustuu suhteellisuusperiaatteen noudattamatta jättämiseen, koska riidanalaisesta toimesta aiheutuu alan taloudellisille toimijoille suhteettomia taloudellisia seuraamuksia, sillä toisin kuin muut teollisuusyritykset, joita pakkauksia koskeva sääntely koskee, hylsyjen valmistajat eivät voi vähentää tuotettujen hylsyjen määrää, koska hylsyt ovat ehdottoman välttämättömiä ja ne on integroitu tuotteisiin.
            
         
      (1)  EUVL 2013, L 37, s. 10.
   
      (2)  Pakkauksista ja pakkausjätteistä 20.12.1994 annettu Euroopan parlamentin ja neuvoston direktiivi 94/62/EY (EYVL L 365, s. 10).